**सरकारी वकीलको कार्यसम्पादन र सहयोगका क्षेत्रहरूका विषयमा कानून व्यवसायीहरूसँग अन्तरक्रिया कार्यक्रम सम्पन्न**

जिल्ला सरकारी वकील कार्यालय बर्दियाको आयोजनामा कानून ब्यवसायीहरूसँग ×सरकारी वकीलको कार्यसम्पादन र सहयोगका क्षेत्र तथा अपेक्षा" विषयमा अन्तर्क्रिया कार्यक्रम मिति २०८१ साल असार १६ गते जिल्ला सरकारी वकील कार्यालय, बर्दियाको सभाहलमा सम्पन्न भयो ।

जिल्ला सरकारी वकील कार्यालय बर्दियाका जिल्ला न्यायाधिवक्ता श्री नगेन्द्र लम्सालले कार्यक्रमको उद्देश्य तथा छलफलका विषयहरु बारे सरकारी वकीलको कार्यसम्पादनका आधार र कानून व्यवसायीसँग अपेक्षा शिर्षकमा कार्यपत्र प्रस्तुत गर्नुभएको थियो ।

उहाँले कार्यपत्रमा सरकारी वकीलको परिचय तथा संस्थागत संरचना, सरकारी वकीलको कार्य सम्पादनका आधारहरु तथा मूल्यहरु, कार्यसम्पादनको अवस्था सम्बन्धमा छलफल गर्ने, सरकारी वकील र कानून व्यवसायी एकै ठाउँ हुने आधारहरु, जिल्ला सरकारी वकील कार्यालय बर्दियाबाट भइरहेका नविनतम अभ्यासहरु, सरकारी वकीलको कानून व्यवसायीसँग अपेक्षाहरु र सरकारी वकीलको कार्यसम्पादन विषयमा कानून व्यवसायीको अपेक्षाहरु विषयमा उल्लेख गर्नुभएको थियो ।

बर्दिया जिल्ला अदालत बार एशोसिएशनका अध्यक्ष कमलप्रसाद पाण्डेलेकार्यक्रममा उठाइएका सरकारी वकील र कानून व्यवसायीले सहकार्य गर्नुपर्ने क्षेत्रहरुमा सहजिकरण गर्न बार तत्पर रहेको बताउनुभयो ।

उहाँले बर्दिया जिल्लामा रहेका अर्धन्यायिक निकायहरु जिल्ला प्रशासन कार्यालय बर्दिया, बर्दिया राष्ट्रिय निकुञ्ज कार्यालय र भूमिसुधार तथा मालपोत कार्यालयहरुमा समेत इजलास सञ्चालन गरी पक्षको तर्फबाट कानून व्यवसायीको प्रतिनिधित्व हुने वातावरण बनाउन सरकारी वकीलबाट पहल र समन्वय हुनुपर्नेमा जोड दिनुभयो ।

बर्दिया जिल्ला अदालत बार एशोसिएशनका सचिव दिवाकर शर्मा खनाललेसरकारी वकीलबाट भइरहेका नविनतम अभ्यासहरु सजाय छुट, दिशान्तर लगायत सरकारवादी फौजदारी मिलापत्र हुन सक्ने ठगी र चेक बाउन्स मुद्दा लगायत सरकारी वकीलको काम कारबाहीबारे जानकारी प्राप्त भएको बताउनुभयो ।

कानून व्यवसायीहरुले उठाएका जिज्ञाशाको सम्बोधन गर्दै जिल्ला न्यायाधिवक्ता श्री नगेन्द्र लम्सालले कार्यक्रममा व्यक्त विचारहरुले सरकारी वकीलको कार्य सम्पादनमा थप सुधार गर्न मद्दत पुग्ने उल्लेख गर्दै कैदी, वन्दी र पीडितको संवैधानिक र कानूनी अधिकारको संरक्षणका लागि सरकारी वकील र कानून ब्यवसायीको एउटै भूमिका हुनुपर्नेमा जोड दिनुभयो ।

उहाँले बारबाट कार्यक्रममा उठाइएका अन्य संघिय सरकारी कार्यालयहरुसँग सम्बन्धित विषयहरु सम्बोधन गर्न ती कार्यालयहरुसँग पहल र समन्वय गरिने बताउनुभयो ।

कार्यक्रममा १८ जना कानून व्यवसायी, ३ जना सरकारी वकील र कार्यालयका रा.प. अनंकित कर्मचारी सहित २४ जनाको सहभागीता रहेको थियो ।

उक्त कार्यक्रमको सञ्चालन जिल्ला सरकारी वकील कार्यालय बर्दियाका सहायक जिल्ला न्यायाधिवक्ता शिवराज पौडेलले गर्नुभएको थियो ।